Kommer oor riool in Vaalrivierŉ Onlangse foto toon die omvang van die rioolbesoedeling in die Vaalrivier. Foto: ANA Die parlementêre portefeuljekomitee oor water en sanitasie het Donderdag gesê hy is bekommerd oor die toestand van die rioolsuiweringsaanleg van die Gert Sibande-distriksmunisipaliteit in Mpumalanga, wat gelei het tot gevaarlike stortings in strome en riviere in die gebied. Die komitee het gesê hy het inligting ontvang dat geen van die rioolsuiweringsaanlegte in dié distrik ten volle funksioneel is nie. Die probleem word verder vererger deur ŉ groeiende bevolking en ŉ toenemende vraag na beskikbare infrastruktuur. “Dit is onaanvaarbaar dat rou riool in riviere, en veral die Vaalrivier, en die damme van die provinsie beland,” het Mlungisi Johnson, voorsitter van die komitee, gesê. “By die Standerton-rioolsuiweringsaanleg het die wanfunksionering van die filters daartoe gelei dat onbehandelde water in die Vaalrivierstelsel beland.” Johnson het gesê die munisipaliteit voer aan lang verkrygingsprosesse is ŉ struikelblok om die dringende uitdagings te hanteer. “Verder is die tempo waarteen projekte geïmplementeer word kommerwekkend stadig en moet daar hierna gekyk word.” Die komitee het gesê hy veroordeel ál die verskillende sfere van die regering se traagheid om in te gryp om die omgewingsrisiko-kwessie op te los. Die komitee het gesê ŉ omvattende benadering is nodig om die gevaarlike situasie te hanteer. Johnson het gesê daar is geen teken dat behoorlike beplanning, gegrond op bewyse op munisipale vlak, gebeur nie. “Die komitee het die distriksmunisipaliteit aangemoedig om Statistiek Suid-Afrika (SSA) te nader om inligting te versamel wat gebruik kan word om projeksies vir die toekoms te maak.” Die komitee het ook bewus geraak daarvan dat die gemeenskap van die informele nedersetting in Amersfoort steeds septiese tenks gebruik wat oorloop wanneer die watertafel styg, veral gedurende die reënseisoen. “Dit is totaal onaanvaarbaar dat mense blootgestel moet word aan rou riool en dat dit deel van hul daaglikse lewens is. Dit beroof hulle van hul waardigheid en moet dringend aangespreek word,” het Johnson gesê. Die komitee het gesê die provinsiale departemente van menslike nedersettings, samewerkende regering en water en sanitasie asook die distriksmunisipaliteit moet saamwerk om blokkasies te identifiseer.